Dís wat jou date laat skeefloop: Mans gee raad | SARIE
Dís wat jou date laat skeefloop: Mans gee raad	deur admin
Die lug lyk blouer en die wêreld mooier. Jy's verlief! Maar daarmee saam kom die knaende onsekerheid: Gaan hy jou uitvra? Gaan hy jou wéér uitvra? Sê nou jy doen iets wat hom afskrik . . .
Daar's baie enkellopendes daarbuite, maar om die regte een vir jóú te kry is nie net maanskyn en rose nie. Daar's slaggate, en natuurlik wil jy hulle vermy. Met egskeidings wat toeneem, aanlyn- sosiale netwerke wat mense bymekaar uitbring en professionele afspraak-agentskappe wat dit tot 'n kuns vervolmaak het, is duisende mense deesdae deel van dié opwinding. Én die teleurstelling.
Min dinge irriteer 'n man soos 'n vrou wat hom geldelik wil "melk". Hy moet vir alles betaal. "Bevryde"mans gee deesdae glad nie om as 'n "bevryde"vrou nou en dan aanbied om die rekening te betaal nie.
Daniël, 'n 56-jarige elektroniese ingenieur van Nelspruit, sê: "Met sommige vroue ontaard 'n drankie-afspraak gou in 'n lang ete-sessie en naderhand nooi sy sommer ook vriende saam. Die rekening is elke keer die man se verantwoordelikheid. Jy voel of jy nét daar is om te betaal."
En Menno,'n 63-jarige entrepreneur van Kaapstad, beaam dit: "Ek kry gereeld die indruk vroue wil hê ek moet hul geldelike probleme oplos of hulle geriefliker laat leef. "Een van die vroue met wie hy uitgegaan het, het selfs vir hom gesê hy behoort hom te skaam dat hy nie 'n Ferrari en 'n groot huis besit nie!
Marc (40+),'n aandelemakelaar van Pretoria, vertel van 'n baie oulike vrou wat 'n maand ná hul eerste ontmoeting wou hê hy moet haar woonstelhuur betaal. "En toe ek weier, het sy belangstelling verloor. Ek hou nie van fortuinsoekers nie. Dis vir my lekker om vroue te bederf en ek het 'n baie gemaklike leefstyl: Ek besit 'n mooi huis, ry 'n Harley, surf, hou lekker vakansie. Maar ek glo vroue, veral dié wat sogenaamd bevry is, kan ook nou en dan aanbied om die restaurant-rekening te betaal." Jy praat te veel oor jou eks
Dis uit! "Moenie vertel dat jy en jou eks nog goeie vriende is nie. Daar is 'n rede hoekom hy jou eks is," meen Conrad (28),'n entrepreneur van die Paarl. Maar om heeltyd te vertel hoe aaklig jou eks is, werk ook nie. Veral as die man met wie jy nou uitgaan die idee kry jy wantrou hóm ook en verwag hy gaan enige oomblik in net so 'n blikskottel soos jou eks ontaard.
Eugene,'n 23-jarige ouditeur van Gauteng, vertel hy moes een keer vyf uur lank luister na 'n date se vertellings oor haar vorige kêrel. Dit was die einde van dié romanse. Wees 'n slag 'n lady
Verrassing: Mans – dié wat die moeite werd is – hou van goeie maniere. Sy dates is dikwels laat vir afsprake, vertel Daniël, of hulle drink te veel en vra dan ongemaklike persoonlike vrae. Om heeltyd te SMS of op jou selfoon te praat is ook 'n doodskoot. En dis darem baie ongeskik om net ná ete te sê jy wil nou gaan slaap, jy's moeg. Sommige vroue het ook swak tafelmaniere."Dinge wat jy nie sou verwag van mense met 'n goeie beroep nie,"sê Daniël. Conrad beklemtoon vroue moet met 'n toe mond kou,veral as hulle kougom eet. "En wees betyds. Nie eens vyf minute laat nie. As die ou iets verkeerds doen, sê dit op 'n mooi manier."
"Maak seker van sy gemaklikheidsvlak voordat jy hom in die openbaar soen,"sê Eugene. "Ek hou nie van openbare vertoon nie en het al talle ongemaklike oomblikke ervaar as die meisie dit dan persoonlik beskou. Maar jy mag jou waardering wys.
"As jul afspraak goed afgeloop het en jy het dit geniet, moenie bang wees om 'n SMS te stuur en so te sê nie," meen Eugene.
Marc sê ook: "Hoekom moet ek altyd eerste bel ná die afspraak? Sý kan mos die dag daarna SMS of bel en dankie sê."